Ritratt: Andres Putting / EBU  Ilbieraħ matul il-ġurnata tat-Tnejn bdew l-ewwel provi tal-ewwel grupp mit-tieni semifinali tal-65 edizzjoni tal-Eurovision Song Contest. Il-provi se jkunu qed ikomplu dalgħodu biex b'hekk il-pajjiżi paretċipanti fiż-żewġ semifinali jkunu lestew l-ewwel provi tagħhom. San Marino fetaħ il-provi bil-kantanta Senit li diġà kienet irrappreżentat lil dan il-pajjiż fl-2011. Kellha terġa' titla fuq il-palk tal-Eurovision is-sena l-oħra u wara li tħassar minħabba fil-pandemija, hija kienet l-għażla naturali biex din is-sena xxejjer il-bandiera ta' dan il-pajjiż. L-ilbies tal-kantanta nħass pjuttost stramb. Uku Suviste għall- Estonja b'The Lucky One f'wirja simili għal dik li kienet ġiet ppreżentata fl-għażla tal-kanzunetta tal-pajjiż. Hemm tibdil żgħir biex jirfinaw il-prestazzjoni tagħhom. Wirja sempliċi li però ma ddejqekx. Benny Cristo għar- Repubblika Ċeka bil-kanzunetta Omaga. Akkumpanjat minn żewġ żeffiena irġiel, u aktar tard fil-wirja minn żewġ żeffiena nisa, intqal li l-kantant hu vokalment batut. Il-parteċipazzjoni tal- Greċja fil-Eurovision Song Contest dejjem tkun waħda mistennija. Din is-sena għandhom lil Stefania bil-kanzunetta Last Dance. Iż-żfin ma jonqosx u l-vuċi tal-kantanta ġiet deskritta bħala impekkabbli! Vincent Bueno għall-Awstrija bil-kanzunetta Amen. Din se tkun wirja fejn se naraw ħafna dwal, simili għal dik ta' rajna fl-2019 meta l-Iżvezja pparteċipaw bil-kanzunetta Too Late For Love ta' John Lundwig. Lestew ukoll l-ewwel prova tagħhom il- Polonja li qed jipparteċipaw bil-kanzunetta The Ride interpretata minn Rafal. Akkumpanjat minn erba' żeffien, se naraw dwal jmixgħula fuq l-idejn u l-atmosfera tinħass bħala waħda tas-Snin 80. Daði & Gagnamagnið għall- Islanda bil-kanzunetta 10 Yeears se jieħduna fl-ispazju. F'din il-wirja hemm l-użu tal-wind machines u tad-dwal u se naraw ukoll l-atmosfera tal-aljeni li naraw fil-logħob elettroniku. Il-ġurnata tal-provi waslet fi tmiemha bil-grupp Hurricane li qed jirrappreżentaw lis-Serbja bil-kanzunetta Loco Loco. Il-wirja tagħhom hi waħda enerġetika li tiġbed l-għajn. Matul il-ġurnata tal-lum se jkunu qed jagħmlu l-ewwel provi tagħhom it-tieni grupp mit-tieni semifinali: Ġorġja, Albanija, Portugall, Bulgarija, Finlandja, Latvja, Żvizzera u d-Danimarka. Il-Eurovision Song Contest se jkun qed jittella' it-Tlieta 18 tta' Mejju, il-Ħamis 20 ta' Mejju u s-Sibt 22 ta' Mejju. Il-kanzunetta Maltija Je Me Casse interpretata minn Destiny se tkun qed titwassal fl-aħħar pożizzjoni tal-ewwel semifinali. Aqra: "Jien ġejt biex nagħmel dmiri" – Destiny Il-provi għall-Eurovision bdew is-Sibt li għadda bl-ewwel grupp mill-ewwel semifinali ta' bħal-lum ġimgħa. Aqra wkoll: Filmat: 7 pajjiżi għamlu l-ewwel provi tagħhom għall-Eurovision Il-Ħadd li għadda saru l-provi tat-tieni grupp mill-ewwel semifinali, li magħhom kien hemm il-kantanta Destiny. Aqra: Filmat: 9 pajjiżi oħra jlestu l-ewwel provi għall-Eurovision It-Tnejn 17 ta' Mejju l-istazzjon 103 se jkun qed ixandar maratona ta' 18-il siegħa ta' mużika mis-6am sa nofsilejl dedikata lill-mużika mill-Eurovision. Aqra wkoll: Ġurnata dedikata għall-mużika mill-Eurovision fuq 103